να φέρει την Ευρώπη πιο κοντά στους πολίτες της, μέσω της προώθησης των αξιών και επιτευγμάτων της Ευρώπης, με παράλληλη διαφύλαξη της μνήμης του παρελθόντος της,

να ενθαρρύνει την αλληλεπίδραση μεταξύ των πολιτών και των οργανώσεων της κοινωνίας των πολιτών από όλες τις συμμετέχουσες χώρες, συμβάλλοντας έτσι στον διαπολιτισμικό διάλογο και προβάλλοντας ταυτόχρονα την πολυμορφία και την ενότητα της Ευρώπης, με ιδιαίτερη έμφαση στις δραστηριότητες για την ανάπτυξη στενότερων δεσμών μεταξύ των πολιτών από τα κράτη μέλη της Ευρωπαϊκής Ένωσης υπό τη σύνθεσή της στις 30 Απριλίου 2004 και των πολιτών από τα κράτη μέλη που προσχώρησαν μετά την ημερομηνία αυτή.

Λαμβάνοντας υπόψη το γεγονός ότι οι γενικοί και ειδικοί στόχοι, καθώς και οι δράσεις του προγράμματος, καθορίστηκαν από την απόφαση για τη θέσπιση του προγράμματος «Ευρώπη για τους πολίτες» 2007-2013, η Επιτροπή και ο Εκτελεστικός Οργανισμός Εκπαίδευσης, Οπτικοακουστικών Θεμάτων και Πολιτισμού δεν διέθεταν μεγάλη διακριτική ευχέρεια στην εφαρμογή του προγράμματος.

2. Κύριες δραστηριότητες και εφαρμογή του προγράμματος

Το EFCP παρείχε οικονομική στήριξη σε ευρύ φάσμα δραστηριοτήτων οι οποίες ομαδοποιήθηκαν σε τέσσερις δράσεις.

2.1. Οι τέσσερις δράσεις του προγράμματος

Δράση 1: Ενεργοί πολίτες για την Ευρώπη

Στο πλαίσιο του μέτρου αυτού χορηγήθηκαν κονδύλια για να οργανωθούν συναντήσεις πολιτών και δίκτυα αδελφοποιημένων πόλεων, καθώς και σχέδια πολιτών με διακρατική και διατομεακή διάσταση. Όλες οι εν λόγω δραστηριότητες αποσκοπούσαν στην ενίσχυση της αμοιβαίας γνώσης και κατανόησης μεταξύ πολιτών από διαφορετικούς δήμους και με διαφορετικό πολιτισμικό υπόβαθρο. Η δράση αυτή περιελάμβανε επίσης μέτρα στήριξης με σκοπό τη βελτίωση της ποιότητας των σχεδίων αδελφοποίησης πόλεων και των σχεδίων πολιτών.

Δράση 2: Ενεργός κοινωνία των πολιτών στην Ευρώπη

Το μέτρο αυτό παρείχε διαρθρωτική στήριξη σε ευρωπαϊκές ομάδες προβληματισμού και οργανώσεις της κοινωνίας των πολιτών, καθώς και σε σχέδια που προτείνονταν από οργανώσεις της κοινωνίας των πολιτών. Αποσκοπούσε στην ενίσχυση της δυνατότητάς τους να ενεργούν σε ευρωπαϊκό επίπεδο και, με τον τρόπο αυτό, να συμβάλουν στην επίτευξη των συνολικών στόχων του EFCP.

Δράση 3: Μαζί για την Ευρώπη

Εκδηλώσεις ευρείας προβολής

Το μέτρο αυτό στηρίζει εκδηλώσεις που διοργανώνονται από την Ευρωπαϊκή Επιτροπή, ενίοτε σε συνεργασία με κράτη μέλη ή άλλους αρμόδιους εταίρους, με στόχο την ευαισθητοποίηση των ευρωπαίων πολιτών σχετικά με την ευρωπαϊκή ιστορία και τα επιτεύγματα και τις αξίες της ΕΕ.

Μελέτες, ενημέρωση και επικοινωνία

Για να γίνει καλύτερα κατανοητή η ενεργός συμμετοχή των πολιτών στα κοινά σε ευρωπαϊκό επίπεδο, η Ευρωπαϊκή Επιτροπή εκπόνησε τις ακόλουθες μελέτες:

Volunteering in the European Union (Ο εθελοντισμός στην Ευρωπαϊκή Ένωση) (2010)

Study on Maximising the Potential of Mobility in Building European Identity and Promoting Civic Participation (Μελέτη σχετικά με τη μέγιστη αξιοποίηση του δυναμικού της κινητικότητας για την οικοδόμηση της ευρωπαϊκής ταυτότητας και την προώθηση της συμμετοχής των πολιτών στα κοινά)(2011)

Participatory Citizenship in the European Union (Ενεργός συμμετοχή του πολίτη στα κοινά στην Ευρωπαϊκή Ένωση) (2012)

Measuring the Impact of the 'Europe for Citizens' programme (Υπολογισμός του αντικτύπου του προγράμματος «Ευρώπη για τους πολίτες») (2013)

Πληροφορίες σχετικά με τις δραστηριότητες του προγράμματος και σχετικά με άλλες πρωτοβουλίες στον τομέα της ιθαγένειας παρέχονται μέσω δικτυακού τόπου και άλλων εργαλείων επικοινωνίας (έντυπα, φυλλάδια, DVD).